Okresná prokuratúra Stará Ľubovňa 
Obrancov mieru 18, 064 01 Stará Ľubovňa 	

Sp. zn. : Pv 277/13/7710	Stará Ľubovňa, 8.1.2014
EEČ : 2-59-1-2013

U Z N E S E N I E

Trestná vec:	obvinený XXXXX 
Prečin:	Marenie výkonu úradného rozhodnutia podľa § 348 odsek 1 písmeno d Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Stará Ľubovňa
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 06.05.2013 o 14.35 hod. viedol osobné motorové vozidlo zn. VW Golf ev. čísla XXXXX XXXXX z obce XXXXX okr. XXXXX po ceste I/68, kde bol spozorovaný hliadkou OO PZ XXXXX ktorá išla za jeho vozidlom až na parkovisko pri benzínovom čerpadle pred križovatkou na obec XXXXX kde obvinený s vozidlom zastavil a tam bol kontrolovaný uvedenou hliadkou, pričom bolo zistené, že obvinený viedol vozidlo aj napriek tomu, že právoplatným rozhodnutím Okresného dopravného inšpektorátu XXXXX č. j. ORP-XXXXX z 13.01.2011 okrem iného  mu bol uložený aj zákaz činnosti viesť motorové vozidlá na dobu 42 mesiacov  od 07.11.2010,

lebo obvinený nebol v čase činu pre nepríčetnosť trestne zodpovedný

Odôvodnenie:
	Uznesením povereného príslušníka Okresného dopravného inšpektorátu XXXXX sp. zn. ORP-XXXXX zo dňa 06.05.2013 bolo podľa § 199 ods. 1 Tr. por. začaté trestné stíhanie a súčasne podľa § 206 ods. 1 Tr. por.  vznesené obvinenie 
XXXXX za prečin marenia výkonu úradného rozhodnutia   podľa § 348 ods. 1 písm. d/   Tr. zák.

	Uvedeného trestného činu sa mal obvinený dopustiť tak, ako je to uvedené vo výrokovej časti tohto uznesenia. 

	V priebehu skráteného vyšetrovania bol vypočutý  obvinený a svedkovia - členovia policajnej hliadky.

	Obvinený vo svojej výpovedi sa vyjadril v tom zmysle, že mal pri sebe starý vodičský preukaz, ktorý už nie je podľa zákona platný, ale on ho považuje za pravý a vodičský preukaz, čo mu zadržali policajti v r. 2010, je falzifikát. 

	Vykonaným dokazovaním bolo preukázané, že skutok sa stal, je trestným činom a spáchal ho obvinený.

	S ohľadom na pochybnosti o duševnom stave obvineného XXXXX  boli do konania pribratí znalci z odvetvia psychiatrie, ktorí konštatovali, že obvinený trpí viacerými ochoreniami s diagnózou organickej bludovej poruchy tzv. kverulačnou paranoiou. Ide o dlhodobý paranoidný vývoj so začínajúcim organickým poškodením kognitívnych funkcií, ktoré ale nedosahujú hĺbku demencie. V čase spáchania činu  obvinený  nebol schopný rozpoznať nebezpečnosť svojho konania pre spoločnosť a nebol schopný  svoje konanie ovládať.   Obvinený  nechápe zmysel trestného  konania a nie je spôsobilý hodnotnej účasti na súdnom pojednávaní. Ochorenie má zrejmý podiel aj na nerešpektovaní úradného zákazu viesť motorové vozidlá. Podľa množstvá sťažností a odvolaní, ktoré podal tohto roku, znalci usúdili, že aktivita chorobného procesu je značne vysoká. Pobyt obvineného na slobode je potencionálne nebezpečný pre spoločnosť a preto znalci odporúčajú nariadiť ochranné liečenie psychiatrické ústavnou formou. 

	Obvinený v čase skutku bol nepríčetný v zmysle § 23 Tr. zák.

	Podľa § 23 Tr. zák., kto pre duševnú poruchu v čase spáchania činu inak trestného nemohol rozpoznať jeho protiprávnosť alebo svoje konanie ovládať, nie je za tento trestný čin trestne zodpovedný, ak tento zákon neustanovuje inak.

	Podľa § 215 ods. 1 písm. e/ Tr. por. prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

	Vzhľadom k vyššie uvedenému, bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Katarína Greculová
prokurátorka